Twee soldate sterf in afsonderlike ongelukke‘n Foto van die voertuig wat in die die noorde van Pretoria gebots het. Foto: Verskaf Twee lede van die Suid-Afrikaanse Leër is Woensdag in twee afsonderlike motorongelukke in Gauteng dood. ŉ Beampte van die Wonderboom-weermagbasis is dood en sy kollega beseer nadat hul voertuig in die vroeë oggendure in die noorde van Pretoria ŉ boom getref het. Dana Wannenburg, ŉ DA-raadslid van die omgewing, het aan Maroela Media gesê daar word vermoed dat hoë spoed tot die ongeluk gelei het. “Die ongeluk het omstreeks 04:00 op die hoek van Grafenheim- en Rachel de Beerstraat plaasgevind,” het Wannenburg gesê. Die passasier, ŉ Pretorianer, is op die toneel dood verklaar. Die bestuurder, ŉ man van George in die Wes-Kaap, was nog by sy bewussyn toe die metropolisie en nooddienswerkers by die toneel opgedaag het. Hy het aan die polisie gesê hulle is weermaglede. Hy is vermoedelik na die 1 Militêre Hospitaal geneem vir verdere behandeling. “Die twee mans het nie in ŉ amptelike militêre voertuig gery nie en ook nie uniforms aangehad nie,” het Wannenburg gesê. ŉ Tweede lid van die weermag is in ŉ ongeluk op die R550-pad buite Heidelberg oorlede. Kapt. Thivhulawi Tshilate, ŉ woordvoerder van die Heidelberg-polisie, het gesê die lid was op pad om sy bevelvoerder te gaan oplaai toe hy beheer oor die voertuig verloor, en dit verskeie kere gerol het. Die beampte was ŉ lid van die Doornkop-weermagbasis, suid van Johannesburg. Hy is op die toneel dood verklaar. Hy het in ŉ amptelike weermagvoertuig gery. Die name van die oorledenes is nog nie bekend gemaak nie. Die klankinsetsel oor die Pretoria-botsing is deur GROOTfm 90.5 vervaardig. Luister na GROOTfm by 90.5fm. Die radiostasie bedien die groter Pretoria metropool.